“โปรอาร์ม” คัมแบ็ค! หวดเพิ่ม 8 อันเดอร์ คว้ารองแชมป์ร่วมศึกใหญ่ BMW PGA ที่อังกฤษ
“โปรอาร์ม” กิรเดช อภิบาลรัตน์ คัมแบ็ค! หวดเพิ่ม 8 อันเดอร์ คว้ารองแชมป์ร่วมศึกใหญ่ กอล์ฟ ยูโรเปียน ทัวร์ รายการ "บีเอ็มดับเบิลยู พีจีเอ แชมเปียนชิพ 2021" ณ สนามเวนท์เวิร์ธ กอล์ฟ คลับ ระยะ 7,254 หลา พาร์ 72 ที่เมืองเซอร์รีย์ ประเทศอังกฤษ
13 ก.ย. 2564

ผู้สื่อข่าวรายงานว่า นายกิรเดช อภิบาลรัตน์ หรือ “โปรอาร์ม” อายุ 32 ปี นักกอล์ฟมือ 516 ของโลกจากประเทศไทย ลงแข่งขันศึก กอล์ฟ ยูโรเปียน ทัวร์ รายการ “บีเอ็มดับเบิลยู พีจีเอ แชมเปียนชิพ 2021” ชิงเงินรางวัลรวม 8 ล้านเหรียญสหรัฐฯ (ประมาณ 260 ล้านบาท) ณ สนามเวนท์เวิร์ธ กอล์ฟ คลับ ระยะ 7,254 หลา พาร์ 72 ที่เมืองเซอร์รีย์ ประเทศอังกฤษระหว่างการแข่งขัน 9-12 ก.ย. 2564
โดยปรากฏว่า การชิงชัยของ “โปรอาร์ม” ก้านเหล็กชาวไทย เก็บเพิ่มในวันสุดท้าย 8 อันเดอร์พาร์ สกอร์รวม 4 วัน 18 อันเดอร์พาร์ 270  ส่งผลให้คว้าอันดับ 2 ร่วมกับ เจมี โดนัลด์สัน จากเวลส์ และ ลอรี แคนเตอร์ โปรอังกฤษ ในการแข่งขัน กอล์ฟ ยูโรเปียน ทัวร์ รายการ “บีเอ็มดับเบิลยู พีจีเอ แชมเปียนชิพ 2021”
ส่วนแชมป์รายการเป็นของ บิลลี ฮอร์สเชล จากสหรัฐฯ ที่หลุมสุดท้ายเก็บเบอร์ดี้ พร้อมกับจบ 4 วันทำสกอร์ 19 อันเดอร์พาร์ 269 เฉือนชนะกลุ่มอันดับ 2 เพียง 1 สโตรกเท่านั้น
อนึ่งประวัติของ “โปรอาร์ม” นั้นมีฉายาในไทยว่า “โปรพันล้านบาท” ด้วยผ่านการเล่นกอลฟ์มายาวนานตั้งแต่อายุ 6 ปีรวม 26 ปี ซึ่งได้ผ่านการชนะเลิศในไทยพีจีเอทัวร์, ยูโรเปี้ยนทัวร์, โกเรียนทัวร์, ไชน่าทัวร์, เอเชี่ยนทัวร์, อาเชี่ยนทัวร์และสิงห์ออลไทยแลนด์ทัวร์ มีสถิติคว้ารางวัลมากมายกว่า 1 พันล้านบาท เป็นซูเปอร์สตาร์ทีมชาติและทีมเยาวชนไทยก่อนเทิร์นโปรในวัย 18 ปี
